ดีดีมอลล์ยื่นไอแบงก์ ขอจ่ายหนี้1.7พันล้าน
ดีดีมอลล์ขอไอแบงก์ล้างหนี้ 1,700 ล้านบาท ภายใน 7 ปี
6 ก.พ. 2558

ดีดีมอลล์ขอไอแบงก์ล้างหนี้ 1,700 ล้านบาท ภายใน 7 ปี
นางมัลลิกา บุญมีตระกูล มหาสุข ที่ปรึกษาโครงการดีดีมอลล์ ในฐานะตัวแทนผู้ถือหุ้นกลุ่มบริษัท ไดมอนด์แกรนด์ ที่ซื้อหุ้น 100% จากบริษัท อินสแควร์ หรือโครงการ อินสแควร์ (เดิม) เปิดเผยว่า บริษัทเสนอแผนฟื้นฟูเพื่อปรับโครงสร้างหนี้พร้อมแผนธุรกิจให้ธนาคารอิสลามแห่งประเทศไทย (ไอแบงก์) พิจารณา คาดว่าจะเสนอที่ประชุมคณะกรรมการไอแบงก์ วันที่ 26 ก.พ.นี้ โดยมีแผนชำระหนี้ทั้งหมด 1,700 ล้านบาท ภายใน 7 ปี
สำหรับแผนธุรกิจที่เตรียมนำเสนอ จะพิจารณาจากพื้นที่ของศูนย์การค้ารวม 7 หมื่นตารางเมตร (ตร.ม.) เป็นพื้นที่ขายและให้เช่า 32,811 ตร.ม. ซึ่งนอกจากพื้นที่ที่กลุ่มผู้ถือหุ้นเดิมมีกรณีพิพาทกับลูกค้า 5,000 ตร.ม. ยังมีพื้นที่เปิดศูนย์การค้าได้ 2,000 ตร.ม. รวมทั้งยังมีพื้นที่อีก 2.5 หมื่น ตร.ม. ที่ให้เช่าหรือเซ้งทำการค้าได้ มูลค่าประมาณ 5,000 ล้านบาท เพื่อนำมาชำระหนี้ให้ไอแบงก์ได้ตามเงื่อนไขและเวลาตามแผนฟื้นฟู รวมทั้งจะขออนุมัติคณะกรรมการไอแบงก์เคลียร์พื้นที่พิพาท 5,000 ตร.ม.กับลูกค้าเอง
นางมัลลิกา ยืนยันว่า โครงการดีดีมอลล์ไม่มีส่วนเกี่ยวข้องกับเจ้าของเดิมในนามบริษัท อินสแควร์ ที่มีปัญหาสภาพคล่องและขายหุ้น 100% ให้กับกลุ่มไดมอนด์แกรนด์